GA Iris Oifigiúil an Aontais Eorpaigh C NaN/5

Conclúidí ón gComhairle an 26 Samhain 2012 maidir le hoideachas agus oiliúint san Eoraip 2020 — an méid a chuireann oideachas agus oiliúint le téarnamh eacnamaíoch, leis an bhfás agus le poist

2012/C 393/02

MAIDIR LE COMHAIRLE AN AONTAIS EORPAIGH,

I bhFIANAISE AN MÉID SEO A LEANAS:

Airteagal 165 agus Airteagal 166 den Chonradh ar Fheidhmiú an Aontais Eorpaigh;

An Straitéis Eoraip 2020, agus go háirithe an Suirbhé Bliantúil Fáis 2012 agus Moltaí 2012 a bhaineann go sonrach le tíortha ar leith;

Na Conclúidí ón gComhairle an 12 Bealtaine 2009 lena mbunaítear creat straitéise le haghaidh comhair Eorpaigh san oideachas agus san oiliúint don tréimhse suas go 2020 (“ET2020”) (1), arb é is príomhaidhm dó tacú le córais oideachais agus oiliúna sna Ballstáit a fhorbairt tuilleadh, ar córais iad arb é an cuspóir atá leo lánsástacht phearsanta, shóisialta, ghairmiúil na saoránach uile a áirithiú, mar aon le rathúnas eacnamaíoch inbhuanaithe agus infhostaitheacht, agus luachanna daonlathacha, comhtháthú sóisialta, saoránachas gníomhach agus idirphlé idirchultúrtha á gcur chun cinn ag an am céanna;

Na Conclúidí ón gComhairle an 14 Feabhra 2011 maidir leis an ról atá ag oideachas agus oiliúint i gcur chun feidhme na Straitéise Eoraip 2020 (2).

AG FÉACHAINT DON MÉID SEO A LEANAS:

Tuarascáil Chomhpháirteach ón gComhairle agus ón gCoimisiún maidir leis an gCreat Straitéiseach um chomhar Eorpach in oideachas agus in oiliúint (ET 2020) a chur i bhfeidhm, (3) ar tuarascáil í ina leagtar amach na céimeanna chun neart a chur le rialachas “ET 2020” agus chun an próiseas “ET2020” a úsáid chun tacú le cuspóirí Eoraip 2020 maidir le fás agus poist.

AGUS I bhFIANAISE AN MÉID SEO A LEANAS:

1. An díospóireacht a tionóladh le linn chruinniú neamhfhoirmiúil na n-airí oideachais an 4-5 Deireadh Fómhair 2012 sa Niocóise maidir leis an oideachas agus Eoraip 2020

2. An t-athbhreithnú píolótach piaraí ar fhreagairtí beartais oideachais agus oiliúna a eagraíodh an 17 Meán Fómhair 2012, inar díríodh ar ardoideachas agus gairmoiliúint mar dhá cheann de na príomhréimsí ar leagadh béim orthu le linn an tSeimeastair Eorpaigh 2012.

3. An díospóireacht phoiblí ar na saincheisteanna oideachais agus oiliúna a tarraingíodh anuas le linn Sheimeastar Eorpach 2012, a rinneadh le linn an Fhóraim Eorpaigh maidir le hOideachas, Oiliúint agus an Óige a tionóladh an 18-19 Deireadh Fómhair 2012.

4. Na hiarrachtaí chun feabhas a chur ar fhianaise thurgnamhach agus ar acmhainneacht anailíse tríd an bhFaireachán a dhéantar ar an Oideachas agus ar an Oiliúint.

5. An t-athbhreithniú téamúil comhpháirteach a eagraíodh idir an Coiste Oideachais agus an Coiste Fostaíochta an 18 Aibreán 2012.

IS DÍOL SÁSAIMH DI:

An ról tábhachtach atá ag an oideachas agus an oiliúint i straitéis Eoraip 2020 agus, ag an am céanna, leag sí béim ar inniúlacht na mBallstát athchóirithe a fhorbairt agus a chur chun cinn i réimse an oideachais agus na hoiliúna.

TUGANN SÍ DÁ hAIRE AN MÉID SEO A LEANAS:

1. I réimse an oideachais agus na hoiliúna, dírítear go sonrach leis na moltaí a bhaineann go sonrach le tíortha faoi leith, a d'eisigh an Chomhairle an 10 Iúil 2012, ar rochtain ar oideachas réamhscoile agus scoile ar ardchaighdeán a chur chun cinn; ar líon na ndaoine a fhágann an scoil go luath a laghdú; ar aistriú a éascú do dhaoine óga ón oideachas agus ón oiliúint chuig an margadh saothair; ar fheabhas a chur ar thorthaí an oideachais agus ar ábharthacht na scileanna maidir le riachtanais mhargadh an tsaothair; ar ghairmoideachas agus gairmoiliúint a atreisiú, ag díriú ar oiliúint agus printíseachtaí a bheadh bunaithe ar an ionad oibre; ar an ardoideachas a nuachóiriú agus béim á leagan ar rátaí na macléinn a éiríonn as a laghdú; agus ar fheabhas a chur ar an rochtain ar an oideachas do ghrúpaí atá faoi mhíbhuntáiste.

2. Go ndearnadh dul chun cinn spreagúil, cé gur dul chun cinn neamhchothrom a bhí ann, idir 2010 agus 2011 i leith phríomhsprioc an AE maidir le gnóthachtáil tríú leibhéil nó oideachas coibhéiseach agus maidir le luathfhágáil na scoile, agus go bhfuil géarghá le tuilleadh iarrachtaí a dhéanamh má táthar chun an sprioc sin a bhaint amach faoin mbliain 2020, agus é á chur san áireamh gur minic a bhíonn roinnt mhaith ama ag teastáil go dtí go bhfeictear an toradh a bhíonn ar athchóirithe san oideachas agus san oiliúint.

AONTAÍONN SÍ LEIS AN MÉID SEO A LEANAS:

1. Fiú ag tráth inar gann atá na hacmhainní airgeadais, is príomhghné d'fhorbairt eacnamaíoch agus d'iomaíochas, ar fhíor-riachtanach iad sin féin chun poist a chruthú, infheistíocht éifeachtúil agus leordhóthanach a dhéanamh i réimsí amhail oideachas agus oiliúint atá so-úsáidte maidir leis an bhfás.

2. D'fhéadfadh gur thábhachtaí fós infheistíocht éifeachtúil a dhéanamh san oideachas agus san oiliúint le linn tréimhsí ina bhfuil deacrachtaí eacnamaíocha agus ag tráth a bhfuil leibhéal ard dífhostaíochta ann i measc na n-óg. A luaithe a bheidh an ghéarchéim thart, féadfaidh líon méadaithe de chéimithe atá ar ardchaighdeán, a thagann ón ardoideachas agus, ina theannta sin, ón ngairmoideachas agus ón ngairmoiliúint (VET), cur go mór leis na hionchais fáis, an nuáil a chothú agus cuidiú le géarchéim eile a sheachaint amach anseo.

3. Is gá leibhéil inniúlachta agus scileanna na ndaoine óga agus na ndaoine fásta araon i mórán réimsí a chur in oiriúint ar bhonn leanúnach agus ar bhonn críochnúil do riachtanais an gheilleagair agus an mhargaidh saothair, ar riachtanais iad a bhíonn ag athrú. Ba cheart, dá bhrí sin, infhostaitheacht a chur chun cinn do dhaoine sna córais oideachais agus oiliúna agus san ionad oibre araon, mar fhreagracht a bheadh ar an earnáil phoiblí agus ar an earnáil phríobháideach go comhpháirteach i gcomhthéacs na foghlama ar feadh an tsaoil.

4. Tá sé ríthábhachtach i leith cuspóirí Eoraip 2020 a bhaint amach go n-ullmhófar saoránaigh na hEorpa chun a bheith ina bhfoghlaimeoirí spreagtha, féin-mharthanacha a bheidh in ann rannchuidiú le fás eacnamaíoch inbhuanaithe agus comhtháthú sóisialta a chur chun cinn san fhadtéarma.

5. Le córais oideachais agus oiliúna, ba cheart é a bheith mar aidhm gur fusa a bheidh an t-aistriú ón oideachas chuig an obair, cothromaíocht iomchuí a chothú idir an teoiric agus an cleachtas agus, nuair is iomchuí, na naisc atá ann idir an t-oideachas agus an oiliúint agus an margadh saothair a neartú. Ba cheart an staid nua a áireamh san fhoghlaim agus, nuair is iomchuí, ba cheart gnéithe d'oiliúint phraiticiúil a áireamh léi lena bhféadfar feabhas a chur ar infhostaitheacht mac léinn agus foghlaimeoirí eile.

6. Ba cheart go mbeadh ról níos feiceálaí ag earnáil an oideachais agus na hoiliúna, lena n-áirítear ar leibhéal na n-airí, maidir le cineálacha cur chuige comhchoiteanna agus cuspóirí comhchoiteanna a shainiú i ndáil leis an oideachas agus an oiliúint, agus maidir le cur chun feidhme gnéithe oideachais agus oiliúna an tSeimeastair Eorpaigh de Eoraip 2020: a. trí dhíospóireachtaí a chur ar bun sa Chomhairle ar shaincheisteanna maidir leis an tSeimeastar Eorpach; b. trí chomhar a chur chun cinn idir an Coiste Oideachais agus an Coiste Fostaíochta agus idir coistí ábhartha eile.

IARRANN SÍ AR NA BALLSTÁIT AN MÉID SEO A LEANAS A DHÉANAMH:

1. Athchóirithe a fhorbairt agus a chur chun feidhme, i gcomhréir le tosaíochtaí agus riachtanais náisiúnta agus réigiúnacha, lena ndíreofar ar na dúshláin i réimse an oideachais agus na hoiliúna a dtugtar aghaidh orthu sna moltaí a bhaineann go sonrach le tíortha faoi leith.

2. Díriú ar infheistíocht éifeachtúil a dhéanamh san oideachas agus san oiliúint mar chuid den straitéis níos leithne don téarnamh eacnamaíoch, don fhás agus do phoist, lena n-áirítear trí chláir AE agus Cistí Struchtúracha na hEorpa.

3. Iarrachtaí a dhéanamh, i gcomhar leis na geallsealbhóirí ábhartha, feabhas a chur ar earcú, forbairt ghairmiúil agus stádas foriomlán na múinteoirí scoile, na treoraithe scoile agus lucht oiliúint na múinteoirí, d'fhonn cur le cáilíocht na múinteoireachta agus le timpeallacht na foghlama, chomh maith lena dhéanamh d'fhonn feabhas a chur ar a tharraingteach atá na gairme sin.

4. Níos mó gnéithe a bheidh bunaithe ar an obair a áireamh sna cláir oideachais agus oiliúna, go háirithe i réimse an ghairmoideachais agus na gairmoiliúna (VET), lena n-áirítear freisin trí bhíthin oiliúnaithe agus printíseachtaí; struchtúir chomhair a bhunú idir na hinstitiúidí VET, na fiontair, na comhpháirtithe sóisialta agus na húdaráis áitiúla agus réigiúnacha; agus cur le tarraingteacht na hearnála VET, lena n-áirítear trí roghanna sa VET a éagsúlú agus trí tuilleadh treorach a chur ar fáil le linn an oideachais dara leibhéil shóisearaigh.

5. Bealaí solúbtha a chur chun cinn idir VET agus an t-ardoideachas i gcomhthéacs na gcreataí náisiúnta cáilíochtaí.

6. An rannpháirtíocht san ardoideachas agus in VET a leathnú, mar shampla trí bhearta a dhíriú i dtreo grúpaí atá faoi ghannionadaíocht, trí mhodhanna foghlama solúbtha a thabhairt isteach agus trí fhorbairt a dhéanamh, i gcás nach bhfuil sé ar bun cheana, ar ardoideachas atá gairmdhírithe a bheidh comhlántach leis an oideachas ollscoile.

7. Tacaíocht agus treoir níos spriocdhírithe a chur ar fáil do mhic léinn, d'fhonn cuidiú le mic léinn céim ardoideachais a chríochnú laistigh den am atá beartaithe.

8. Nasc a dhéanamh idir na tosaíochtaí oideachais agus oiliúna a shainmhínítear i Straitéis Eoraip 2020 agus sa chreat “ET2020” agus an caiteachas a dhéantar as Cistí Struchtúracha na hEorpa faoin gCreat Airgeadais Ilbhliantúil atá ann faoi láthair agus a bheidh ann amach anseo.

IARRANN SÍ AR AN gCOIMISIÚN AN MÉID SEO A LEANAS A DHÉANAMH:

1. Meastóireacht a dhéanamh ar an athbhreithniú píolótach piaraí a rinneadh le déanaí, agus ar an mbonn sin moltaí a thíolacadh maidir le himeachtaí piarfhoghlama agus athbhreithnithe piarfhoghlama a d'fhéadfadh a bheith ann amach anseo a mbeidh baint acu le cuspóirí Eoraip 2020.

2. Dréacht-chlár oibre “ET2020” a thíolacadh don Chomhairle d'fhonn a áirithiú go gcuirfear na réimsí príomhthosaíochta don dara timthriall oibre “ET2020” 2012-2014 chun feidhme chomh maith leis na moltaí a bhaineann go sonrach le tíortha faoi leith, i gcás inarb ábhartha. Maidir le gach réimse tosaíochta, ba cheart go sonrófaí sa chlár oibre an ghníomhaíocht atá beartaithe, an clár ama agus an bhaint a bheidh ag meithle mhodh oscailte an chomhordaithe (OMC).

IARRANN SÍ AR NA BALLSTÁIT AGUS AR AN gCOIMISIÚN AN MÉID SEO A LEANAS A DHÉANAMH:

1. Go n-áiritheofaí - gan dochar don chaibidlíocht ar an gCreat Airgeadais Ilbhliantúil - go dtabharfar san áireamh na riachtanais athchóirithe a léiríodh sna moltaí a bhaineann go sonrach le tíortha faoi leith tráth a roghnófar na tosaíochtaí infheistíochta agus an idirghabháil atá beartaithe i gComhchreat Straitéiseach na gCistí Struchtúracha Eorpacha a bheidh ann amach anseo.

2. Comhordú níos fearr a dhéanamh ar obair Eurydice agus ar na gréasáin ábhartha eile, amhail ReferNet de chuid Cedefop, chun freastal ar an anailís a dhéantar ar na córais oideachais agus oiliúna sna Ballstáit agus ar an athchóiriú atá á dhéanamh laistigh den phróiseas Eoraip 2020.

(1) IO C 119, 28.5.2009, lch. 2.

(2) IO C 70, 4.3.2011, lch. 1.

(3) IO C 70, 8.3.2012, lch. 9.